‘Ek kan vinniger’ sê nuwe SA-rekordhouerSimbine tydens ‘n vorige byeenkoms. Foto: Reg Caldecott/ANA Akani Simbine, wat ŉ nuwe Suid-Afrikaanse rekord in die 100 m vir mans opgestel het, meen hy kan nog vinniger hardloop. Simbine het Dinsdagaand, tydens ŉ byeenkoms van Atletiek Suid-Afrika (ASA) in die Pilditch-stadion, die rekord met ’n honderdste van ’n sekonde tot 9,96s verbeter. Hy en Henricho Bruintjies het saam die vorige rekord van 9,97s gehou. “Ek is seker ek kan nog heelwat vinniger hardloop,” het Simbine na die wedloop gesê. “Die tyd wat ek gehardloop het, voel onwerklik, aangesien dit nog so vroeg in die seisoen is. Ek moet erken ek is verras oor my fisiese vermoë.” Simon Magakwe het in 2014 die eerste Suid-Afrikaner geword om die 100 m in minder as 10 sekondes te hardloop. Simbine neem intussen oor die naweek aan die Gauteng-Noord-kampioenskap, wat ook by Pilditch-stadion gehou word, deel. Bruintjies sal saam met Simbine aan die 100 m deelneem. Albei word deur Werner Prinsloo afgerig.